Ettepanek: NÕUKOGU MÄÄRUS, millega muudetakse nõukogu 18. veebruari 2008. aasta määrust (EÜ) nr 215/2008, mis käsitleb 10. Euroopa Arengufondi suhtes kohaldatavat finantsmäärust, et rakendada üleminekurahastut /* COM/2014/09 final - 2014/0003 (NLE) */





SELETUSKIRI 11. Euroopa Arengufondi (edaspidi „11. EAF”) loomise sisekokkuleppe allkirjastasid 2013. aasta juunis nõukogus kokku tulnud liikmesriigid. Sisekokkulepe jõustub alles pärast seda, kui kõik liikmesriigid on selle ratifitseerinud. Tõenäoliselt ei lõpe see protsess enne 2014. aasta jaanuari. Komisjon on esildanud üleminekumeetmed (edaspidi „üleminekurahastu”), millega tagatakse rahaliste vahendite kättesaadavus nii koostööks Aafrika, Kariibi mere ja Vaikse ookeani piirkonna riikide ning ülemeremaade ja -territooriumidega kui ka toetuskuludeks 2014. aasta jaanuari ja 11. EAFi loomise sisekokkuleppe jõustumise vahel. Seda üleminekurahastut rahastatakse 10. EAFi ja varasemate EAFide järelejäänud ja vabanenud vahenditest. Üleminekurahastu kohaste vahendite üle peetakse arvestust 11. EAFi raames. Komisjon on ka vastu võtnud määruse ettepaneku 11. EAFi suhtes kohaldatavate finantseeskirjade kohta. Kõnealust määrust ei saa nõukogu vastu võtta enne 11. EAFi sisekokkuleppe jõustumist või enne seda, kui nõukogu võtab vastu otsuse, millega lubatakse ajutiselt kohaldada teatavaid kõnealuse sisekokkuleppe sätteid. Võttes arvesse hiljutisi arutelusid nõukogus, ei ole tõenäoline, et kumbki neist protsessidest viiakse lõpule enne 2014. aasta jaanuari. On kohane, et üleminekurahastu raames toetatavate meetmete rakendamiseks kohaldataks võimalikult kiiresti samu eeskirju, mis ettenähtud 11. EAFi jaoks. Seepärast teeb komisjon ettepaneku muuta 10. EAFi suhtes kohaldatavat nõukogu finantsmäärust nii, et 11. EAFi suhtes kohaldatavaid finantseeskirju kohaldataks ka üleminekurahastu finantsjuhtimise suhtes. Seepärast teeb komisjon nõukogule ettepaneku võtta vastu lisatud määrus nii pea, kui seda on täiendatud, lisades selle lisasse 11. EAF finantsmääruse eelnõu olulisemad sätted, mille sisu on nõukogu vahepeal heaks kiitnud ja kinnitanud. 2014/0003 (NLE) Ettepanek: NÕUKOGU MÄÄRUS, millega muudetakse nõukogu 18. veebruari 2008. aasta määrust (EÜ) nr 215/2008, mis käsitleb 10. Euroopa Arengufondi suhtes kohaldatavat finantsmäärust, et rakendada üleminekurahastut EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse koostöölepingut ühelt poolt Aafrika, Kariibi mere ja Vaikse ookeani piirkonna riikide rühma ning teiselt poolt Euroopa Ühenduse ja selle liikmesriikide vahel, millele on alla kirjutatud Cotonous 23. juunil 2000[1] (edaspidi „Cotonou leping”), võttes arvesse nõukogus kokku tulnud liikmesriikide valitsuste esindajate sisekokkulepet ühenduse abi rahastamise kohta mitmeaastase finantsraamistiku (2008–2013) alusel vastavalt AKV–EÜ koostöölepingule ning finantsabi eraldamise kohta nendele ülemeremaadele ja -territooriumidele, mille suhtes kohaldatakse EÜ asutamislepingu neljandat osa (edaspidi „sisekokkulepe”),[2] eriti selle artikli 10 lõiget 2, võttes arvesse Euroopa Komisjoni ettepanekut, võttes arvesse kontrollikoja arvamust[3], võttes arvesse Euroopa Investeerimispanga arvamust ning arvestades järgmist: (1) Nõukogu [xx/xx/2013] otsusega on ette nähtud üleminekumeetmed (üleminekurahastu), millega tagatakse rahaliste vahendite kättesaadavus nii koostööks Aafrika, Kariibi mere ja Vaikse ookeani piirkonna riikide ning ülemeremaade ja -territooriumidega kui ka toetuskuludeks 2014. aasta 1. jaanuari ja 11. EAFi jõustumise vahel. (2) Tuleb muuta 10. EAFi rakenduseeskirju, mis käsitlevad selliste üleminekumeetmete (üleminekurahastu) tegev- ja finantsjuhtimist, mida kasutatakse rahastamiseks 10. EAFi ja 11. EAFi vahelisel üleminekuperioodil kuni 11. EAFi sisekokkuleppe ja selle rakenduseeskirjade jõustumiseni, kooskõlas viimati nimetatutega, ON VASTU VÕTNUD KÄESOLEVA MÄÄRUSE: Artikkel 1 Üleminekurahastu rakendamiseks asendatakse nõukogu määruse (EÜ) nr 215/2008 sätted käesoleva määruse lisa sätetega. Artikkel 2 Käesolev määrus jõustub kolmandal päeval pärast selle avaldamist Euroopa Liidu Teatajas. Seda kohaldatakse alates selle jõustumise kuupäevast kuni 11. EAFi finantsmääruse kohaldamise alguse kuupäevani. Brüssel, Nõukogu nimel eesistuja LISA (pro memoria: 11. EAFi finantseeskirjade tekst lisada pärast selle kinnitamist). [1] EÜT L 317, 15.12.2000, lk 3. Lepingut on muudetud 25. juunil 2005 Luxembourgis allakirjutatud lepinguga (ELT L 287, 28.10.2005, lk 4) ja 22. juunil 2010 Ouagadougous allakirjutatud lepinguga (ELT L 287, 4.11.2010, lk 3). [2] ELT L 247, 9.9.2006, lk 32. [3] ELT C […], […], lk […].